**Kære borger som er bevilliget ledsagelse efter Servicelovens § 97 eller Barnets Lov § 89**

Ledsageordningen giver dig mulighed for at få hjælp til forskellige aktiviteter udenfor hjemmet, Formålet med SEL § 97 og Barnets Lov § 89 er, at støtte din deltagelse i samfundslivet og øge din livskvalitet.

Hvor mange timer du er bevilliget ledsagelse til om måneden, kan du finde oplysninger om i dit bevillingsbrev sendt fra Randers kommune. Ligeledes kan du på kommunens hjemmeside finde flere oplysninger om denne ordning.

**Der er mulighed for at benytte ordningen til fx:**

* Selvvalgte aktiviteter udenfor hjemmet
* Små indkøb (ledsager må max. løfte 2,5 kilo)
* Sportsaktiviteter
* Ture i naturen
* Café- og restaurantbesøg
* Familiebesøg
* Biografture
* Koncerter
* Selvvalgt svømning
* Andre aktiviteter

**Ordningen kan ikke benyttes til:**

* Læge, tandlæge, hudlæge, fodlæge eller andre lægeordinerede behandlinger, så som fysioterapi, ridefysioterapi, bassintræning, undersøgelser på sygehus
* Ledsagelse hvis du har brug for socialpædagogisk støtte

Har du behov for ledsagelse til de ovenstående punkter, skal du kontakte Handicap Myndighed, og der vil blive vurderet, om andre bestemmelser i serviceloven kan benyttes.

**Udgifter og økonomisk tilskud.**

Du skal selv afholde udgifter til:

* Egne udgifter til transport
* Egne og ledsagerens udgifter til mad, drikke, entre og billetter
* Ledsagerens transportudgifter under ledsagelsen.

Efter anmodning fra dig, der modtager ledsagelse, kan der dog ydes tilskud til ledsagerens befordring og andre aktiviteter med tilknytning til ledsageordningen. Der kan ydes tilskud med et beløb på op til 1.005 kr. årligt (2024-niveau). Ansøg her: <https://www.randers.dk/borger/socialt/handicap/voksne/stoette-i-dagligdagen/ledsagerordning/>

**Særlige forhold.**

Du har ret til selv at udpege en person til at være ledsager, når du har fået bevilget støtten. Der kan dog normalt ikke udpeges personer, som har en meget nær tilknytning til dig. Randers Kommune godkender og ansætter den udpegede person. Alternativt kan du få en ledsager fra Randers Kommunes ledsagekorps.

* Husk at melde fra til ledsagelse senest dagen før kl.12.00. Er det ikke muligt, trækkes du for de bookede ledsagertimer.
* Al ledsagelse foregår sammen med ledsager og ud af dit hjem.
* Ingen kørsel i ledsagers bil. Randers Kommune har truffet beslutning om, at der ikke må være penge mellem borger og ledsager. Desuden er det også et spørgsmål om forsikringen.
* Ledsages der på ture med overnatning, trækkes der maksimalt 10 timer pr. døgn.
* Du skal selv være i stand til at kunne klare toiletbesøg, da vi ikke tilbyder personlig pleje. Hvis/når det er nødvendigt kan der ydes hjælp til at knappe bukser.
* Du må ikke være påvirket af alkohol eller stoffer under ledsagelsen.

Du anbefales at ansøge om ledsagerkort som udstedes til personer med handicap, der har behov for en ledsager til at færdes i det offentlige rum. Kortet dokumenterer kortindehaverens behov for at have en ledsager med i fx bus, tog, metro, museum, teater eller lignende. Du kan læse mere og ansøge her: https://handicap.dk/brugerservice/om-parkeringskort-ledsagekort-storeb%C3%A6lt-handicap/ledsagekort

Du kan søge om handicapkørsel til sociale aktiviteter og fritidsformål, f.eks. besøg hos venner og familie, indkøb og kulturelle aktiviteter. Du kan også bruge ordningen til at køre til nogle former for behandling, f.eks. fysioterapi og tandlæge**.** For at kunne søge om handicapkørsel skal du være over 18 år og bo i Randers Kommune. Derudover skal du være enten stærkt bevægelseshæmmet, blind eller stærkt svagsynet for at komme i betragtning til handicapkørsel. Stærkt bevægelseshæmmet betyder i denne sammenhæng, at du er visiteret til et ganghjælpemiddel fra Randers Kommune. Stærkt svagsynet betyder, at du har en synsstyrke på 10 procent (6/60) eller mindre**.**

Randers Kommune – Ansøg her: <https://www.randers.dk/borger/socialt/handicap/handicapkoersel/>

Læs evt. mere om det på <https://www.randers.dk/borger/socialt/socialt-udsatte/udsatteomraadet/kvalitetsstandarder-paa-socialomraadet/12-kvalitetsstandard-for-ledsagerordning-for-voksne/>

30.10.24/AEP